ธปท.เตือนทุนไหลเข้าหนักแน่
ธปท.ระบุเงินทุนเคลื่อนย้ายยังไหลเข้าไทยต่อเนื่อง ส่งผลต่อค่าเงินบาทผันผวนมากขึ้น ไม่กล้าฟันธงฝรั่งหรือคนไทยลุยตลาดหุ้น
11 ส.ค. 2554

ธปท.ระบุเงินทุนเคลื่อนย้ายยังไหลเข้าไทยต่อเนื่อง ส่งผลต่อค่าเงินบาทผันผวนมากขึ้น ไม่กล้าฟันธงฝรั่งหรือคนไทยลุยตลาดหุ้น
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า ขณะนี้การเคลื่อนไหวของค่าเงินบาทมีความผันผวนสูงขึ้นมาก โดยเมื่อวันที่ 10 พ.ค. อยู่ที่ระดับ 30.20 บาทต่อเหรียญสหรัฐ แต่วันที่ 11 พ.ค. เพียงวันเดียวปรับแข็งค่าขึ้นมาอยู่ที่ระดับ 30.06 บาทต่อเหรียญสหรัฐแล้ว ถือว่าปรับเร็วพอสมควร และหากดูจากค่าความผันผวนในช่วงนี้ ต้องยอมรับว่าสูงกว่าเมื่อ 2 สัปดาห์ก่อนมาก อาจเป็นจังหวะทำให้ผู้ส่งออกเร่งขายเงินเหรียญสหรัฐที่ได้จากการขายสินค้าด้วย
ทั้งนี้ ธปท.เตรียมรับมือกับภาวะเงินทุนไหลเข้าอยู่แล้ว แต่ในภาวะเช่นนี้ผู้ประกอบการที่เกี่ยวข้องกับอัตราแลกเปลี่ยนก็ต้องระมัดระวังความเสี่ยงจากค่าเงินให้มากขึ้นด้วย ควรมีการซื้อป้องกันความเสี่ยงอัตราแลกเปลี่ยน (Hedging) มากขึ้น ขณะที่ผู้นำเข้าอาจจะซื้อฟอร์เวิร์ดล่วงหน้ามากขึ้น เพื่อลดหรือปิดความเสี่ยงค่าเงินบาทที่เปลี่ยนแปลงเร็ว 
ผู้ช่วยผู้ว่าการ ธปท. กล่าวเพิ่มเติมว่า ถึงในช่วงนี้เงินทุนจะไหลเข้าไทยสุทธิ และมีส่วนทำให้ดัชนีตลาดหุ้นไทยปรับเพิ่มขึ้น แต่ก็บอกไม่ได้ว่าเป็นเงินทุนที่ไหลเข้ามาจากต่างประเทศทั้งหมดหรือไม่ หรือเป็นทุนของนักลงทุนไทยที่ถือไว้ในบัญชีผู้มีถิ่นฐานนอกประเทศ (นันเรสซิเดนต์) และตรวจสอบได้ยากว่าเงินทุนที่เข้าไปลงทุนในตลาดหุ้นเป็นทุนการเมืองหรือไม่ เพราะการตรวจสอบทำได้เพียงชั้นเดียว ซึ่งคณะกรรมการกำกับหลักทรัพย์และตลาดหลักทรัพย์ (ก.ล.ต.) จะเป็นผู้ตรวจสอบ 
“เงินทุนเป็นเงินใครมาปั่นหุ้นในตลาดหรือไม่ เป็นเรื่องที่ตรวจสอบลำบาก แต่ ก.ล.ต.จะเป็นคนตรวจสอบ แต่ส่วนใหญ่ก็ตรวจได้แค่ชั้นเดียว รู้ว่าใครถือ แต่ไม่รู้หรอกว่าถือแทนใคร บริษัทของใคร ทุนที่ไหลเข้ามาเป็นฝรั่งหัวแดงหรือหัวดำ นอกจากนี้ ธปท.ยังไม่เคยศึกษามาก่อนว่าเงินสะพัดจากการเลือกตั้งมีผลต่อค่าเงินบาทหรือไม่ แต่ส่วนใหญ่ถ้าเป็นทุนในประเทศก็ไม่มีผลต่อค่าเงินบาทอยู่แล้ว” นางผ่องเพ็ญ กล่าว
ธปท.รายงานปริมาณเงินทุนเคลื่อนย้าย ณ สิ้นเดือน มี.ค.ปีนี้ พบว่ายังไหลเข้าสุทธิ 291 ล้านเหรียญสหรัฐ หรือประมาณ 8,730 ล้านบาท หากคิดอัตราแลกเปลี่ยน 30 บาทต่อเหรียญสหรัฐ แบ่งเป็น ธปท.ไหลออกสุทธิ 19 ล้านเหรียญสหรัฐ หรือประมาณ 570 ล้านบาท ภาครัฐบาลไหลเข้าสุทิ 270 ล้านเหรียญสหรัฐหรือประมาณ 8,100 ล้านบาท ภาคธนาคารไหลเข้าสุทิ 995 ล้านเหรียญหสรัฐ หรือประมาณ 2.99 หมื่นล้านบาท และภาคธุรกิจอื่นๆมีเงินทุนไหลออกสุทิ 956 ล้านเหรียญสหรัฐ หรือประมาณ 2.87 หมื่นล้านบาท ซึ่งเงินทุนในภาคธุรกิจอื่นๆนี้ยังแบ่งรายละเอียด
มีเงินลงทุนโดยตรงจากต่างประเทศไหลเข้าถึง 249 ล้านเหรียญสหรัฐ หรือประมาณ 7,470 ล้านบาท และเป็นเงินที่ไหลเข้ามาลงทุนในตลาดหุ้นไทย 750 ล้านเหรียญสหรัฐ หรือประมาณ 2.25 หมื่นล้านบาท